**ΘΕΜΑ: Aναθεώρηση σε Έργο που έχει περαιωθεί**

Ημερομηνία υποβολής **: *08/09/2023***

**Ερώτηση:**

Έχω βεβαίωση περαίωσης το 2021 σε έργο (δεν έχει γίνει ούτε προσωρινή ούτε οριστική παραλαβή) και ο ανάδοχος ορθώς θέλει να πληρωθεί και την αναθεώρηση που του αναλογεί

.Επειδή στην μελέτη δεν υπήρχε πρόβλεψη αναθεώρησης , έχει γίνει τροποποίηση προϋπολογισμού και τεχνικού προγράμματος και υπάρχει πίστωση να τον καλύψει .

Τι θα υποβάλει?

Λογαριασμό κατευθείαν ή θα πρέπει να συνταχθεί ΑΠΕ που θα αναγράφετε η αναθεώρηση? Αν πρέπει να γίνει ΑΠΕ , θα γνωμοδοτήσει το Τεχνικό Συμβούλιο?

Ότι χρειαστείτε καλέστε με. Επειδή μας ζητάει έγγραφη απάντηση η οικονομική Υπηρεσία για να πληρώσει , αν μπορείτε δώστε μας μια απάντηση στο email.

**Απάντηση:**

**Το ποσό της αναθεώρησης καταβάλλεται από τις πιστώσεις του έργου, χωρίς να απαιτείται η προηγούμενη σύνταξη ανακεφαλαιωτικού πίνακα εργασιών**. *(παρ. 15 Άρθρου 153 Ν. 4412/2016 «Αναθεωρητική περίοδος για τις βασικές τιμές ημερομισθίων, υλικών, μισθωμάτων και μηχανημάτων - Εξουσιοδοτικές διατάξεις»).*

Οι λογαριασμοί συντάσσονται πάντοτε ανακεφαλαιωτικοί και συνοδεύονται ιδίως, από ανακεφαλαιωτικό συνοπτικό πίνακα των επιμετρήσεων εργασιών που εκτελέσθηκαν από την αρχή του έργου, από τα παραστατικά στοιχεία των απολογιστικών εργασιών, **από τον πίνακα του υπολογισμού της αναθεώρησης** …. *(εδ. α΄παρ. 7 Άρθ. 152 Ν. 4412/2016 «Λογαριασμοί»).*

Το αίτημα για αποπληρωμή του ποσού των Αναθεωρήσεων μπορεί να εγερθεί από τον Ανάδοχο και να πληρωθεί οποτεδήποτε εντός του διαστήματος που διαρκεί η Σύμβαση κατασκευής έως και την Παραλαβή του Έργου. *(Ενώ δεν είναι επιτρεπτή η επ’ ευκαιρία της προσωρινής παραλαβής προβολή οικονομικών απαιτήσεων από τον ανάδοχο, η οποία γίνεται με τον προτελικό και στην περίπτωση της οριστικής παραλαβής με τον τελικό λογαριασμό. ΣτΕ 3485/94, ΣτΕ 276/2001).*

**Η μη συμπερίληψη της Αναθεώρησης σε ΑΠΕ σημαίνει προφανώς ότι δεν μπορεί να αποτελέσει αντικείμενο συμπληρωματικής Σύμβασης ή ανάλωσης αντίστοιχου ποσού από το κονδύλι των απροβλέπτων.**